ОБЯСНИТЕЛЕН МЕМОРАНДУМ

КОНТЕКСТ НА ПРЕДЛОЖЕНИЕТО

1. Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[[1]](#footnote-1) („Регламента за ЕФПГ“).

2. На 13 април 2017 г. гръцките органи подадоха заявление EGF/2017/003 GR/Attica retail за предоставяне на финансово участие от ЕФПГ вследствие на съкращения[[2]](#footnote-2) в икономически отрасъл от разделение 47 по NACE Rev. 2 („Търговия на дребно, без търговията с автомобили и мотоциклети“) в регионите на ниво 2 по NUTS Втика (EL30) и в 10 други региона[[3]](#footnote-3) в Гърция.

3. След оценка на заявлението Комисията заключи, в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

ОБОБЩЕНИ ДАННИ ЗА ЗАЯВЛЕНИЕТО

|  |  |
| --- | --- |
| Заявление по ЕФПГ | EGF/2017/003 GR/Attica retail |
| Държава членка | Гърция |
| Засегнат(и) регион(и) (ниво 2 по NUTS[[4]](#footnote-4)) | Източна Македония, Тракия (EL11)Централна Македония (EL12)Западна Македония (EL13)Тесалия (EL14)Епир (EL21)Западна Гърция (EL23)Централна Гърция (EL24)Пелопонес (EL25)Атика (EL30)Южните Егейски острови (EL42)О-в Крит (EL43) |
| Дата на подаване на заявлението | 13 април 2017 г. |
| Дата на потвърждението за получаване на заявлението | 13 април 2017 г. |
| Получаване на превод | 12 май 2017 г. |
| Дата на искането за допълнителна информация | 26 май 2017 г. |
| Дата, на която са поискани допълнителни 2 седмици за предоставяне на поисканата информация | 7 юли 2017 г. |
| Срок за предоставяне на допълнителната информация | 21 юли 2017 г. |
| Получаване на превода на допълнителната информация | 16 август 2017 г. |
| Срок за приключване на оценката | 8 ноември 2017 г. |
| Критерий за намеса | член 4, параграф 2 от Регламента за ЕФПГ |
| Брой на засегнатите предприятия | 9 |
| Сектор(и) на икономическа дейност(на равнище разделения по NACE Rev. 2)[[5]](#footnote-5) | Разделение 47 („Търговия на дребно, без търговията с автомобили и мотоциклети“) |
| Референтен период (девет месеца): | 19 април 2016 г. — 19 януари 2017 г. |
| Общ брой на съкращенията | 725 |
| Общ брой на бенефициерите, отговарящи на критериите | 725 |
| Общ брой на бенефициерите от целевата група | 725 |
| Бюджет за персонализирани услуги (EUR) | 4 720 250 |
| Бюджет за прилагането на ЕФПГ[[6]](#footnote-6) (EUR) |    195 000 |
| Общ бюджет (EUR) | 4 915 250 |
| Финансово участие от ЕФПГ (60 %) (EUR) | 2 949 150 |

ОЦЕНКА НА ЗАЯВЛЕНИЕТО

Процедура

4. Гърция подаде заявление EGF/2017/003 GR/Attica retail на 13 април 2017 г. в срок от 12 седмици от датата, на която бяха изпълнени критериите за намеса, определени в член 4 от Регламента за ЕФПГ. На същата дата Комисията потвърди получаването на заявлението, а на 26 май 2017 г. поиска допълнителна информация от Гърция. Допълнителната информация бе предоставена в осемседмичен срок, след удължаване на срока с две седмици в резултат на надлежно обосновано искане на гръцките органи. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 8 ноември 2017 г.

Допустимост на заявлението

Засегнати предприятия и бенефициери

5. Заявлението се отнася до 725 работници, съкратени в икономическия сектор, класифициран в разделение 47 на NACE Rev. 2 („Търговия на дребно, без търговията с автомобили и мотоциклети“). Направените от 9-те предприятия съкращения са в регионите на ниво 2 по NUTS Атика (EL30) и в 10 други региона[[7]](#footnote-7).

| **Предприятия и брой на съкратените лица през референтния период** |
| --- |
| ΗΛΕΚΤΡΟΝΙΚΗ ΑΘΗΝΩΝ Α.Ε.Ε. | 428 | ΝΟΤΟΣ COM ΣΥΜΜΕΤΟΧΕΣ Α.Ε. | 33 |
| DIXONS SOUTH - EAST EUROPE SA | 42 | ΠΕΤ ΣΙΤΙ ΑΕΒΕ | 23 |
| ΗΛΕΚΤΡΟΛΟΓΙΚΑ ΕΛΛΑΣ | 37 | ΣΑΡΑΦΙΔΗΣ Α.Ε. | 28 |
| ΑΤΗΝΗ ΧΟΝΤΟΣ Α.Ε.Ε | 29 |  |  |
| ΑΦΟΙ ΒΕΡΟΠΟΥΛΟΙ Α.Ε. | 49 |  |  |
| ΜΕΤΡΟ ΑΕΒΕ | 56 |  |  |
| **Общ брой на предприятията: 9[[8]](#footnote-8)** | **Общ брой на съкратените лица:**  | **725** |
| **Общ брой на самостоятелно заетите лица, чиято дейност е прекратена:**  | **0** |
| **Общ брой на отговарящите на критериите работници и самостоятелно заети лица:**  | **725** |

Критерии за намеса

6. Гърция подаде заявлението в съответствие с критериите за намеса, посочени в член 4, параграф 2 от Регламента за ЕФПГ, чрез който се въвежда дерогация от критериите по член 4, параграф 1, буква б), съгласно които е необходимо за референтен период от девет месеца в предприятия, извършващи дейност в един и същ икономически сектор, определен на равнището на разделенията на NACE Rev. 2, и разположени в един или два съседни региона на ниво 2 по NUTS, намиращи се в дадена държава членка, да са били съкратени най-малко 500 работници. Налице бяха 513 съкращения в региона на ниво 2 по NUTS Атика (EL30).

7. Деветмесечният референтен период за заявлението започва на 19 април 2016 г. и приключва на 19 януари 2017 г.

Изчисляване на броя на съкращенията и на случаите на прекратяване на дейност

8. Съкращенията през референтния период са изчислени, както следва:

* 269, считано от датата на индивидуалното предизвестие от работодателя за съкращаване или за прекратяване на трудовия договор на работника,
* 456, считано от датата на фактическото прекратяване на трудовия договор или изтичането на неговия срок.

Бенефициери, отговарящи на критериите

9. Общият брой на отговарящите на критериите бенефициери е 725 души.

Връзка между съкращенията и световната финансова и икономическа криза, предмет на Регламент (ЕО) № 546/2009

10. С цел да се установи посочената в Регламент (ЕО) № 546/2009 връзка между съкращенията и световната финансова и икономическа криза Гърция твърди, че гръцката икономика е била в дълбока рецесия от началото на кризата през 2008 г. Според ELSTAT, гръцкия статистически орган, от 2008 г. до 2016 г. гръцкият реален БВП е намалял с 26,2 %, потреблението в държавния сектор с 22,8 %, а частното потребление с 24,4 %, като същевременно безработицата е нараснала с 14 %. Въпреки че в оценките за гръцката икономика се твърди, че тя се възстановява, а прогнозите за някои от показателите в това отношение са положителни за 2017 г.[[9]](#footnote-9), пазарът на труда ще продължи да среща трудности и в близко бъдеще.

11. С оглед на обслужването на плащанията по външния дълг, от 2008 г. насам гръцкото правителство е предприело мерки, като например увеличаване на данъчните ставки, рационализиране на публичните разходи и понижаване на заплатите на държавните служители. Заплатите в частния сектор също намаляват в резултат на опита да се увеличи конкурентоспособността на гръцката икономика.

12. Непосредствена последица от понижаването на доходите е спадът в потреблението — особено на стоки, които не са от първа необходимост. От 2009 г. насам потреблението на домакинствата в Гърция продължава да намалява до 2013 г. въпреки бавното възстановяване на равнището на ЕС-28. След слабо възстановяване през 2014 г., тенденцията на спад на потреблението на домакинствата в Гърция започна отново през 2015 г.[[10]](#footnote-10)

13. Според доклад на ELSTAT относно доходите и условията на живот на домакинствата 21,2 % от гърците са били под прага на бедността[[11]](#footnote-11) през 2016 г.

14. Според неотдавнашно проучване[[12]](#footnote-12) на IME-GSEVEE[[13]](#footnote-13), публикувано през януари 2016 г., една трета от домакинствата са посочили, че доходите им са намалели през 2015 г. в сравнение с предходната година, а 94,2 % от домакинствата са посочили, че техният доход е намалял значително от началото на кризата.

15. През периода 2009—2016 г. показателят за доверие на потребителите[[14]](#footnote-14) се влоши значително през първите четири години — от -46 през 2009 г. на -75 през 2012 г., и въпреки възстановяването през 2014—2015 г. (-49) от 2016 г. насам показателят рязко се влоши до -73,3 през февруари 2017 г.[[15]](#footnote-15)

16. Към днешна дата за сектора на търговията на дребно са били подадени седем заявления по линия на ЕФПГ[[16]](#footnote-16), всичките от които са обосновавани с глобалната финансова и икономическа криза.

Събития, довели до съкращенията и до прекратяването на дейността

17. Според гръцките органи събитията, довели до тези съкращения, са основно два вида: 1) намаляване на дохода, с който разполагат домакинствата — в резултат на увеличаването на данъчната тежест, намаляването на заплатите и увеличаващата се безработица — което води до драстичен спад на покупателната способност; 2) драстично намаляване на заемите за предприятия и физически лица поради липсата на ликвидност в гръцките банки. Според Националната банка на Гърция годишният ръст на заемите, предоставени на домакинства и предприятия, е отрицателен от 2010 г. насам в гръцките банки[[17]](#footnote-17).

18. Поради спада в покупателната способност на гръцките домакинства от 2008 г. насам търсенето на основни стоки и трайни потребителски стоки намалява. Това доведе до значителен спад на продажбите на дребно в периода 2008—2015 г., които варираха от 60 % за домакинските уреди до 30 % за търговците на хранителни стоки на дребно и 23 % за супермаркетите[[18]](#footnote-18). Според InfoBank Hellastat SA[[19]](#footnote-19) спадът в продажбите на дребно се очаква да продължи в бъдеще.

19. При тези обстоятелства предприятията за продажби на дребно срещнаха сериозни проблеми по отношение на жизнеспособността си, тъй като елементите на тяхното финансиране, както и резултатите от дейността им се влошиха значително в периода на кризата. Тенденцията на намаляване на общия индекс на оборота в сектора на търговията на дребно беше трайна: той намаля с повече от 63 % в периода 2008—2016 г. — от 112,6 през 2008 г. на 71,1 през 2016 г.[[20]](#footnote-20)

20. Продължаващото понижаване на доходите на гръцките потребители промени техните потребителски навици и нагласи. Също така продължаващият растеж на продажбите по електронен път, които достигнаха 18,3 % през ноември 2016 г., упражни още по-голям натиск върху традиционните магазини за търговия на дребно[[21]](#footnote-21). Всички тези фактори допринесоха за вече високото равнище на безработица[[22]](#footnote-22). Според годишния доклад за 2016 г. на Института по труда на Общата конфедерация на гръцките работници (GSEE) в периода 2008—2015 г. в секторите на търговията на дребно, производството и строителството са били изгубени 164 000 работни места, които представляват 64,2 % от общата загуба на работни места[[23]](#footnote-23).

Очаквано въздействие на съкращенията върху местната, регионалната или националната икономика и върху заетостта

21. Въпреки че през последните четири години безработицата в Гърция бавно намалява, равнището на безработица продължава да е най-високото в ЕС (23,6 %) през 2016 г.

22. Гръцките органи твърдят, че съкращенията в 11-те засегнати региона ще утежнят допълнително ситуацията по отношение на безработицата, която вече се е влошила в резултат на икономическата и финансовата криза. През 2016 г. Гърция има най-високото равнище на безработица сред държавите — членки на ЕС, и е на петнадесето място в света по този показател[[24]](#footnote-24).

**Равнище на безработица**

 *Източник: Евростат*[[25]](#footnote-25) *и ELSTAT*

23. Повечето от съкращенията (70,7 %) са съсредоточени в региона Атика, а останалите съкращения (29,3 %) — в 10 други региона[[26]](#footnote-26). В края на 2016 г. равнището на безработица в Атика е 22,9 %, а в 10-те други региона то варира от 19,5 % в Егейския регион до 26,8 % в регионите Епир и Западна Македония[[27]](#footnote-27). Наред с това предлагането на работни места в регионите е недостатъчно на фона на високия брой търсещи работа лица. В същия период (февруари 2016 г.) само в района на Атика бяха установени 306 749 лица, търсещи работа.

24. В този контекст съкращенията в предприятията за търговия на дребно претовариха регионите, които вече бяха силно засегнати от отрицателните последици от кризата.

Обяснение за извънредните обстоятелства, оправдаващи допустимостта на заявлението

25. Гърция твърди, че това заявление следва да бъде приравнено на заявление съгласно член 4, параграф 1, буква б) от Регламента за ЕФПГ предвид извънредните обстоятелства със сериозно отражение върху заетостта и върху местната, регионалната и националната икономика. Изискванията по член 4, параграф 1, буква б) не са спазени изцяло, тъй като е трудно да се докаже, че двата региона на ниво 2 по NUTS, отделени от вода (EL42 и EL43[[28]](#footnote-28)), са съседни на другите засегнати региони и са част от същия местен или регионален пазар на труда.

26. Съседството по смисъла на член 4, параграф 1, буква б) в случай на два региона, отделени от вода, не е определено в Регламента за ЕФПГ и Гърция твърди, че 20-те работника[[29]](#footnote-29), които са били съкратени от магазините, принадлежащи на едно и също дружество майка — Electroniki Athinon SA, следва да бъдат третирани еднакво и да се възползват от същите видове мерки като другите съкратени работници в регионите, разположени на континента.

27. Освен това тези 2 региона, отделени от вода, имат малки местни и изолирани пазари на труда. И двата региона са с много висока безработица: 19,5 % в южните Егейски острови и 23,5 % в Крит.

Бенефициери от целевата група и предложени действия

Бенефициери от целевата група

28. Прогнозният брой на съкратените работници, които се очаква да вземат участие в мерките, е 725. По-долу е представена разбивка на тези работници по пол, гражданство и възрастова група:

|  |  |
| --- | --- |
| Категория | Брой на бенефициерите от целевата група |
| Пол: | Мъже: | 408 | (56,3 %) |
|  | Жени: | 317 | (43,7 %) |
| Гражданство: | Граждани на държави — членки на ЕС: | 714 | (98,5 %) |
|  | Граждани на държави извън ЕС: | 11 | (1,5 %) |
| Възрастова група: | 15—24 години: | 0 | (0,0 %) |
|  | 25—29 години: | 26 | (3,6 %) |
|  | 30—54 години: | 81 | (11,2 %) |
|  | 55—64 години: | 438 | (60,4 %) |
|  | над 64 години: | 180 | (24,8 %) |

Допустимост на предложените действия

29. Персонализираните услуги, които се предвижда да бъдат предоставени на съкратените работници, включват следните действия:

* Професионално ориентиране: Тази съпътстваща мярка, която ще бъде предложена на всички участници, е специално насочена към възрастните бенефициери, състои се от 25 индивидуални срещи от по 45 минути със специализиран консултант и включва следните етапи:

**1) Информация.** Тази първа мярка, насочена към всички участници, предоставя основна информация за проекта и за перспективите им за заетост, ако приемат да участват в него.

**2) Регистрация на бенефициерите и проучване на нуждите.** Това включва предоставянето на информация относно наличните услуги и програми за обучение, изискванията за умения и обучение, както и подготовка на личното досие на всеки участник.

**3) Лична и професионална оценка.** Целта на тази мярка е да се помогне на работниците да установят какви умения притежават, какви са възможностите и ограниченията, свързани с техните интереси, както и да изготвят реалистичен план за професионалното си развитие. Резултатът ще бъде лична и професионална оценка, включваща уменията, квалификациите и нуждите от обучение на участника.

**4) Процес на лично и професионално развитие.** Той включва: 1) обучение за придобиване на хоризонтални умения[[30]](#footnote-30); 2) съдействие при търсенето на работа и техники в тази връзка, обучение за изготвяне на автобиографии и придружителни писма и за подготовка за интервю за работа; 3) професионално ориентиране: консултантите ще предоставят актуална информация по въпроси, свързани с пазара на труда, и ще насочат участниците към конкретни предложения за работа; 4) подготовка на първоначалния обобщен индивидуален проект и на плана за действие.

**5) Разработване и изготвяне на индивидуалния план за действие.** Предвижда се също така консултантите постоянно да оказват помощ на работниците по време на изпълнението на отделните стъпки от програмите за обучение и на индивидуалните им планове за реинтеграция на пазара на труда. Участниците, които проявяват интерес към започване на собствен бизнес, ще получат обща помощ и консултации в областта на предприемачеството.

**6) Наблюдение**. В рамките на тази мярка се осигурява проследяване на участниците през първите шест месеца след приключването на изпълнението на мерките.

* Обучение, преквалификация и професионално обучение. Тази мярка включва осигуряване на курсове за професионално обучение на работниците в съответствие с техните нужди, особено на възрастните бенефициери, и текущите нужди на пазара на труда. Двата вида обучение са: програми за продължаващо професионално обучение, както и специализирани обучения или конкретни образователни програми. Курсовете за обучение също така могат да бъдат допълнени от стажове.
* Помощ за започване на стопанска дейност. За да се насърчи предприемачеството, работниците, които започват собствен бизнес, ще получат до 15 000 EUR като помощ за покриване на началните разходи. Условието е бенефициерите да поддържат своята стопанска дейност в продължение на поне една година.
* Помощ за търсене на работа и помощ за обучение. За покриване на направените от тях разходи за участие в мярката за професионални съвети бенефициерите ще получат по 40 EUR за покриване на разходите за участие в среща в продължение на 45 минути със съветник. През периода на обучението помощта ще възлиза на 3,33 EUR на час.
* Субсидия за създаване на работни места. Като стимул за наемане на работа работодателите ще получат субсидия в размер на 650 EUR (бруто) на лице за срок от шест месеца, при условие че запазят договора на бенефициера по ЕФПГ за още шест месеца след края на субсидията.

30. Предложените действия, описани в настоящия документ, представляват активни мерки за пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

31. Гърция предостави поисканата информация относно действията, които са задължителни за засегнатото предприятие по силата на националното законодателство или в съответствие с колективни споразумения. Потвърдено беше, че финансовото участие от страна на ЕФПГ няма да замени тези действия.

Прогнозен бюджет

32. Общите прогнозни разходи са в размер на 4 915 250 EUR, като в тях се включват разходи за персонализирани услуги на стойност 4 720 250 EUR и разходи за дейности по подготовка, управление, информация и публичност, контрол и докладване в размер на 195 000 EUR.

33. Общият размер на заявеното финансово участие от ЕФПГ възлиза на 2 949 150 EUR (60 % от общия размер на разходите).

|  |  |  |  |
| --- | --- | --- | --- |
| Действия | Прогнозен брой участници | Прогнозни разходи за един участник *(EUR)* | Общо прогнозни разходи *(EUR)*  |
| Персонализирани услуги (действия по член 7, параграф 1, букви а) и в) от Регламента за ЕФПГ) |
| Професионални съвети (Επαγγελματική συμβουλευτική) | 725 | 1 250 | 906 250 |
| Професионално обучение (Επαγγελματική Κατάρτιση) | 680 | 1 500 | 1 020 000 |
| Специализирано обучение/образование (Εξειδικευμένη κατάρτιση / εκπαίδευση)  | 45 | 4 000 | 180 000 |
| Помощ за започване на стопанска дейност (Συνεισφορά για σύσταση επιχείρησης) | 65 | 15 000 | 975 000 |
| Междинен сбор (a):Процент от пакета от персонализирани услуги  | – | 3 081 250 |
| (65,28 %) |
| Помощи и стимули (действия по член 7, параграф 1, буква б) от Регламента за ЕФПГ) |
| Помощи за търсене на работа (Επιδόματα αναζήτησης εργασίας)  | 725 | 1 000 | 725 000 |
| Помощи за обучение (Επιδόματα Κατάρτισης)  | 680 | 1 000 | 680 000 |
| Субсидия за създаване на работни места (Επιδότηση θέσεων εργασίας)  | 60 | 3 900 | 234 000 |
| Междинен сбор (б):Процент от пакета от персонализирани услуги: | – | 1 639 000 |
| (34,72 %) |
|  Действия по член 7, параграф 4 от Регламента за ЕФПГ |
| 1. Подготвителни дейности | – | 25 000 |
| 2. Управление | – | 90 000 |
| 3. Информиране и публичност | – | 55 000 |
| 4. Контрол и докладване | – | 25 000 |
| Междинен сбор (в):Процент от общите разходи: | – | 195 000 |
| (3,97 %) |
| Общо разходи (а + б + в): | – | 4 915 250 |
| Финансово участие от ЕФПГ (60 % от общия размер на разходите) | – | 2 949 150 |

34. Разходите за дейностите, определени в горната таблица като дейности по член 7, параграф 1, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Гърция потвърди, че тези действия са обвързани с активното участие на бенефициерите от целевата група в дейности по търсене на работа или обучение.

35. Гърция потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

Период на допустимост на разходите

36. На 13 юли 2017 г. Гърция започна да предоставя персонализираните услуги на бенефициерите от целевата група. По тази причина разходите за действията са допустими за предоставяне на финансово участие от ЕФПГ в периода от 13 юли 2017 г. до 13 юли 2019 г.

37. Гърция започна да извършва административни разходи по прилагането на ЕФПГ на 5 юни 2017 г. По тази причина разходите за дейности по подготовка, управление, информация, публичност, контрол и докладване ще бъдат допустими за финансово участие от ЕФПГ в периода от 5 юни 2017 г. до 13 януари 2020 г.

Допълване с действия, финансирани с национални средства или със средства от Съюза

38. Източникът на национално предварително финансиране или национално съфинансиране е държавната инвестиционна програма на гръцкото министерство на икономиката и развитието.

39. Гърция потвърди, че описаните по-горе мерки, за които са отпуснати финансови средства по линия на ЕФПГ, няма да получат паралелно с това финансова подкрепа и от други финансови инструменти на Съюза.

Процедури за провеждане на консултации с избраните бенефициери, с техни представители или със социалните партньори, както и със съответните органи на местно и регионално равнище

40. Гърция посочи, че съгласуваният пакет от персонализирани услуги е бил изготвен след консултации с генералния секретар и представители на Института по труда на генералната конфедерация на гръцките служители (GSEE).

41. През януари 2017 г. бяха проведени шест срещи в кабинета на генералния секретар на Министерството на труда; три от тези срещи бяха между генералния секретар и представителите на GSEE, а другите три — между генералния секретар и координационния комитет на съкратените работници.

Система за управление и контрол

42. В заявлението е описана системата за управление и контрол, в която са определени отговорностите на съответните органи. Гърция уведоми Комисията, че финансовото участие ще бъде управлявано и контролирано от същите органи, които управляват и контролират финансирането по линия на Европейския социален фонд (ЕСФ) в Гърция. Оперативната група Национална стратегическа референтна рамка (НСРР) на отдела по заетостта и социалната икономика на Министерство на труда, социалната сигурност и социалната солидарност ще действа като управляващ орган, EDEL (Комитет за финансов одит) — като одитен орган, а Специалната служба за сертифициране и проверка на съфинансираните програми — като сертифициращ орган.

Ангажименти, поети от засегнатата държава членка

43. Гърция предостави всички необходими гаранции за това, че:

* при достъпа до предложените действия и тяхното изпълнение ще се спазват принципите на равнопоставеност и недискриминация;
* са спазени изискванията, определени в националното законодателство и в законодателството на ЕС относно колективните съкращения;
* когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;
* за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;
* предложените действия ще допълват действия, финансирани от структурните фондове;
* финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

ОТРАЖЕНИЕ ВЪРХУ БЮДЖЕТА

Бюджетно предложение

44. В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020[[31]](#footnote-31) ЕФПГ не може да надхвърля максимален годишен размер от 150 милиона евро (по цени от 2011 г.).

45. След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 2 949 150 EUR, което представлява 60 % от общите разходи за предложените действия, за предоставяне на финансово участие по заявлението.

46. Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[[32]](#footnote-32).

Свързани актове

47. Едновременно с представянето на настоящото предложение за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне към съответния бюджетен ред на сумата от 2 949 150 EUR.

48. Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

Предложение за

РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

за мобилизиране на средства от Европейския фонд за приспособяване към глобализацията във връзка със
заявление от Гърция — EGF/2017/003 GR/Attica retail

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз,

като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006[[33]](#footnote-33), и по-специално член 15, параграф 4 от него,

като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление[[34]](#footnote-34), и по-специално точка 13 от него,

като взеха предвид предложението на Европейската комисия,

като имат предвид, че:

(1) Европейският фонд за приспособяване към глобализацията (ЕФПГ) е създаден с цел оказване на подкрепа на съкратени работници и самостоятелно заети лица, чиято дейност е прекратена в резултат на големи структурни промени в моделите на световната търговия вследствие на глобализацията, в резултат на продължаване на световната финансова и икономическа криза или в резултат на нова световна финансова и икономическа криза, както и с цел подпомагане на тяхната реинтеграция на пазара на труда.

(2) В съответствие с предвиденото в член 12 от Регламент (ЕС, Евратом) № 1311/2013 на Съвета[[35]](#footnote-35) ЕФПГ не може да надхвърля максимален годишен размер от 150 милиона евро (по цени от 2011 г.).

(3) На 13 април 2017 г. Гърция подаде заявление за мобилизиране на средства от ЕФПГ във връзка със съкращения в икономическия отрасъл от разделение 47 по Статистическата класификация на икономическите дейности в Европейската общност („NACE“) Rev. 2 („Търговия на дребно, без търговията с автомобили и мотоциклети“) в регионите на ниво 2 по общата класификация на териториалните единици за статистически цели („NUTS“)[[36]](#footnote-36) Атика (EL30), Източна Македония, Тракия (EL11), Централна Македония (EL12), Западна Македония (EL13), Тесалия (EL14), Епир (EL21), Западна Гърция (EL23), Централна Гърция (EL24), Пелопонес (EL25), южните Егейски острови (EL42) и о-в Крит (EL43) в Гърция. Към него беше предоставена допълнителна информация съгласно член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ, установени в член 13 от Регламент (ЕС) № 1309/2013.

(4) В съответствие с член 4, параграф 2 от Регламент (ЕС) № 1309/2013 заявлението на Гърция се счита за допустимо, тъй като съкращенията имат сериозно отражение върху заетостта и местната, регионалната или националната икономика.

(5) Поради това, за да бъде удовлетворено подаденото от Гърция заявление, следва да бъдат мобилизирани средства за предоставяне на финансово участие от ЕФПГ в размер на 2 949 150 EUR.

(6) За да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

ПРИЕХА НАСТОЯЩОТО РЕШЕНИЕ:

Член 1

В рамките на общия бюджет на Съюза за 2017 финансова година от Европейския фонд за приспособяване към глобализацията се мобилизират 2 949 150 EUR под формата на бюджетни кредити за поети задължения и бюджетни кредити за плащания.

Член 2

Настоящото решение влиза в сила в деня на публикуването му в *Официален вестник на Европейския съюз*. Прилага се от [*датата на приемането му*]\*.

[[37]](#footnote-37)Съставено в Брюксел на година.

За Европейския парламент За Съвета

Председател Председател

1. ОВ L 347, 20.12.2013 г., стр. 855. [↑](#footnote-ref-1)
2. По смисъла на член 3 от Регламента за ЕФПГ. [↑](#footnote-ref-2)
3. Източна Македония, Тракия (EL11), Централна Македония (EL12), Западна Македония (EL13), Тесалия (EL14), Епир (EL21), Западна Гърция (EL23), Централна Гърция (EL24), Пелопонес (EL25), южните Егейски острови (EL42), о-в Крит (EL43). [↑](#footnote-ref-3)
4. Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34). [↑](#footnote-ref-4)
5. ОВ L 393, 30.12.2006 г., стр. 1. [↑](#footnote-ref-5)
6. Съгласно член 7, параграф 4 от Регламент (EС) № 1309/2013. [↑](#footnote-ref-6)
7. Също като бележка под линия 3. [↑](#footnote-ref-7)
8. Деветте предприятия имат магазини и супермаркети, които продават електроника, електрически уреди, компютри, козметични стоки, облекло, обувки, храни и напитки и др.

 Две предприятия (ΗΛΕΚΤΡΟΝΙΚΗ ΑΘΗΝΩΝ Α.Ε.Ε и ΣΑΡΑΦΙΔΗΣ Α.Ε.) фалираха, а останалите седем продължиха своята дейност. [↑](#footnote-ref-8)
9. <https://ec.europa.eu/info/sites/info/files/ecfin_forecast_spring_110517_el_en.pdf> [↑](#footnote-ref-9)
10. БВП и основни компоненти (продукция, разходи и приходи), Кодекс: nama\_10\_gdp. [↑](#footnote-ref-10)
11. В Гърция прагът на бедността е установен на 4 500 EUR годишно на човек (физическо лице) и 9 450 EUR за домакинствата, съставени от двама възрастни и две деца. [↑](#footnote-ref-11)
12. <http://www.imegsevee.gr/dtimegsevee/1078--l-r> [↑](#footnote-ref-12)
13. Институт за малките предприятия на гръцката конфедерация на професионалистите, занаятчиите и търговците. [↑](#footnote-ref-13)
14. Показателят за доверие на потребителите представлява претегленият процент на положителните и отрицателните отговори. [↑](#footnote-ref-14)
15. <http://iobe.gr/docs/situation/BCS_01032017_PRE_GR.pdf> [↑](#footnote-ref-15)
16. EGF/2010/010 CZ/Unilever, EGF/2010/016 ES/Aragón Retail, EGF/2011/004 EL/ALDI Hellas, EGF/2014/009 EL/Sprider Stores, EGF/2014/013 EL/Odyssefs Fokas, EGF/2015/011 GR/Supermarket Larissa, EGF/2016/005 NL/Drenthe Overijssel Retail. [↑](#footnote-ref-16)
17. <http://www.bankofgreece.gr/BogEkdoseis/Summary_Annrep2016.pdf> [↑](#footnote-ref-17)
18. [https://www.nbg.gr/greek/the-group/press-office/e-spot/reports/Documents/SMEs%20Survey\_Retail%20Trade%20(September%202016).pdf](https://www.nbg.gr/greek/the-group/press-office/e-spot/reports/Documents/SMEs%20Survey_Retail%20Trade%20%28September%202016%29.pdf) [↑](#footnote-ref-18)
19. http://www.pressreader.com/greece/naftemporiki/20170111/281784218780186 [↑](#footnote-ref-19)
20. <http://www.statistics.gr/en/statistics/-/publication/DKT39/2017-M05> [↑](#footnote-ref-20)
21. [www.greekecommerce.gr/gr/file-download/eltrun-ecommerce-b2c-2016](http://www.greekecommerce.gr/gr/file-download/eltrun-ecommerce-b2c-2016) [↑](#footnote-ref-21)
22. Евростат: Code tsdec450. [↑](#footnote-ref-22)
23. <http://www.inegsee.gr/ekdosi/etisia-ekthesi-2016-ine-gsee-i-elliniki-ikonomia-ke-i-apascholisi/> [↑](#footnote-ref-23)
24. Източник: МОТ

<http://www.ilo.org/global/about-the-ilo/multimedia/maps-and-charts/WCMS_442905/lang--en/index.htm> [↑](#footnote-ref-24)
25. Code tsdec450. [↑](#footnote-ref-25)
26. Също като бележка под линия 3. [↑](#footnote-ref-26)
27. <http://www.statistics.gr/documents/20181/44dfe0a4-2f54-47c0-aa04-83b6d56508f8> [↑](#footnote-ref-27)
28. EL42 — южните Егейски острови, и EL43— о-в Крит. [↑](#footnote-ref-28)
29. 12 работници в EL42 — южните Егейски острови, и 8 в EL43 — о-в Крит. [↑](#footnote-ref-29)
30. Хоризонтални умения като: адаптиране към нови ситуации, вземане на решения, търсене на работа и др. [↑](#footnote-ref-30)
31. ОВ L 347, 20.12.2013 г., стр. 884. [↑](#footnote-ref-31)
32. ОВ С 373, 20.12.2013 г., стр. 1. [↑](#footnote-ref-32)
33. ОВ L 347, 20.12.2013 г., стр. 855. [↑](#footnote-ref-33)
34. ОВ С 373, 20.12.2013 г., стр. 1. [↑](#footnote-ref-34)
35. Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884). [↑](#footnote-ref-35)
36. Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34). [↑](#footnote-ref-36)
37. \* Датата да се попълни от Парламента преди публикуването в ОВ. [↑](#footnote-ref-37)